CELEX: 32019R0532
Language: el
Date: 2019-03-28 00:00:00
Title: Εκτελεστικός κανονισμός (ΕΕ) 2019/532 της Επιτροπής, της 28ης Μαρτίου 2019, για την τροποποίηση του εκτελεστικού κανονισμού (ΕΕ) 2015/2378 όσον αφορά τα τυποποιημένα έντυπα, συμπεριλαμβανομένων των γλωσσικών ρυθμίσεων, για την υποχρεωτική αυτόματη ανταλλαγή πληροφοριών για δηλωτέες διασυνοριακές ρυθμίσεις

29.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 88/25
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/532 ΤΗΣ ΕΠΙΤΡΟΠΗΣ
         της 28ης Μαρτίου 2019
         για την τροποποίηση του εκτελεστικού κανονισμού (ΕΕ) 2015/2378 όσον αφορά τα τυποποιημένα έντυπα, συμπεριλαμβανομένων των γλωσσικών ρυθμίσεων, για την υποχρεωτική αυτόματη ανταλλαγή πληροφοριών για δηλωτέες διασυνοριακές ρυθμίσεις
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2011/16/ΕΕ του Συμβουλίου, της 15ης Φεβρουαρίου 2011, σχετικά με τη διοικητική συνεργασία στον τομέα της φορολογίας και με την κατάργηση της οδηγίας 77/799/ΕΟΚ (1), και ιδίως το άρθρο 20 παράγραφος 5,
         Εκτιμώντας τα ακόλουθα:
         
                     (1)
                  
                  
                     Η οδηγία 2011/16/ΕΕ, όπως τροποποιήθηκε με την οδηγία (ΕΕ) 2018/822 του Συμβουλίου (2), προβλέπει την υποχρεωτική αυτόματη ανταλλαγή πληροφοριών για δηλωτέες διασυνοριακές ρυθμίσεις. Για τις ανταλλαγές αυτές θα πρέπει να χρησιμοποιείται ένα τυποποιημένο έντυπο, συμπεριλαμβανομένων των γλωσσικών ρυθμίσεων.
                  
               
                     (2)
                  
                  
                     Επομένως, ο εκτελεστικός κανονισμός (ΕΕ) 2015/2378 της Επιτροπής (3) θα πρέπει να τροποποιηθεί ώστε να προβλέπει το εν λόγω τυποποιημένο έντυπο.
                  
               
                     (3)
                  
                  
                     Το άρθρο 20 παράγραφος 5 δεύτερο εδάφιο της οδηγίας 2011/16/ΕΕ προβλέπει ότι το τυποποιημένο έντυπο περιλαμβάνει μόνο τα στοιχεία τα οποία προβλέπονται στο άρθρο 8αβ παράγραφος 14 της οδηγίας 2011/16/ΕΕ για την ανταλλαγή των πληροφοριών, και κάποια άλλα πεδία που συνδέονται με αυτά τα στοιχεία και απαιτούνται για την επίτευξη των στόχων του άρθρου 8αβ της εν λόγω οδηγίας. Προκειμένου να διασφαλιστεί ότι η υποχρεωτική αυτόματη ανταλλαγή πληροφοριών για δηλωτέες διασυνοριακές ρυθμίσεις είναι αποτελεσματική, ιδίως όταν περισσότεροι του ενός ενδιάμεσοι ή ενδιαφερόμενοι φορολογούμενοι υποχρεούνται να υποβάλλουν πληροφορίες, είναι σημαντικό να συμπεριληφθεί ένα πρόσθετο πεδίο που θα περιέχει έναν αριθμό αναφοράς της δηλωτέας διασυνοριακής ρύθμισης. Εάν περισσότεροι του ενός ενδιάμεσοι ή ενδιαφερόμενοι φορολογούμενοι υποχρεούνται να υποβάλλουν πληροφορίες, θα πρέπει να υπάρχει ένας ενιαίος αριθμός αναφοράς για όλες τις ανταλλαγές της ίδιας ρύθμισης, έτσι ώστε οι εν λόγω ανταλλαγές να μπορούν να συνδεθούν με μία και μόνο ρύθμιση στο κεντρικό ευρετήριο.
                  
               
                     (4)
                  
                  
                     Για λόγους συνοχής και ασφάλειας δικαίου, η ημερομηνία εφαρμογής του παρόντος κανονισμού θα πρέπει να ευθυγραμμιστεί με την ημερομηνία εφαρμογής που προβλέπεται στο άρθρο 2 παράγραφος 1 δεύτερο εδάφιο της οδηγίας (ΕΕ) 2018/822.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διοικητικής Συνεργασίας για τη Φορολογία,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) 2015/2378 τροποποιείται ως εξής:
            
                        1)
                     
                     
                        παρεμβάλλεται το ακόλουθο άρθρο 2ε:
                        
                           «Άρθρο 2ε
                           Τυποποιημένα έντυπα, συμπεριλαμβανομένων των γλωσσικών ρυθμίσεων, για την υποχρεωτική αυτόματη ανταλλαγή πληροφοριών για δηλωτέες διασυνοριακές ρυθμίσεις
                           
                              1.   Όσον αφορά τα έντυπα που πρόκειται να χρησιμοποιηθούν, ως “στοιχείο” ή “πεδίο” νοείται η θέση σε ένα έντυπο στην οποία μπορούν να καταγράφονται πληροφορίες που ανταλλάσσονται κατ' εφαρμογή της οδηγίας 2011/16/ΕΕ.
                           
                           
                              2.   Το έντυπο που πρόκειται να χρησιμοποιηθεί για την υποχρεωτική αυτόματη ανταλλαγή πληροφοριών για δηλωτέες διασυνοριακές ρυθμίσεις κατ' εφαρμογή του άρθρου 8αβ της οδηγίας 2011/16/ΕΕ είναι σύμφωνο με το παράρτημα XIII του παρόντος κανονισμού.
                           
                           
                              3.   Τα βασικά στοιχεία που αναφέρονται στο άρθρο 20 παράγραφος 5 τρίτο εδάφιο της οδηγίας 2011/16/ΕΕ είναι τα στοιχεία που απαριθμούνται στο άρθρο 8αβ παράγραφος 14 στοιχεία β), γ) και ε) της εν λόγω οδηγίας και για τα βασικά αυτά στοιχεία, οι γλωσσικές ρυθμίσεις είναι ίδιες με εκείνες που προβλέπονται στο άρθρο 2α παράγραφος 3 του παρόντος κανονισμού.»·
                           
                        
                     
                  
                        2)
                     
                     
                        Το παράρτημα του παρόντος κανονισμού προστίθεται ως παράρτημα XIII.
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιουλίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Μαρτίου 2019.
            
               
                  Για την Επιτροπή
               
               
                  O Πρόεδρος
               
               Jean-Claude JUNCKER
            
         
         
            (1)  ΕΕ L 64 της 11.3.2011, σ. 1.
         
            (2)  Οδηγία (ΕΕ) 2018/822 του Συμβουλίου, της 25ης Μαΐου 2018, για την τροποποίηση της οδηγίας 2011/16/ΕΕ όσον αφορά την υποχρεωτική αυτόματη ανταλλαγή πληροφοριών στον τομέα της φορολογίας σχετικά με δηλωτέες διασυνοριακές ρυθμίσεις (ΕΕ L 139 της 5.6.2018, σ. 1).
         
            (3)  Εκτελεστικός κανονισμός (ΕΕ) 2015/2378 της Επιτροπής, της 15ης Δεκεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων της οδηγίας 2011/16/ΕΕ του Συμβουλίου σχετικά με τη διοικητική συνεργασία στον τομέα της φορολογίας και την κατάργηση του εκτελεστικού κανονισμού (ΕΕ) αριθ. 1156/2012 (ΕΕ L 332 της 18.12.2015, σ. 19).
      
      
         
            ΠΑΡΑΡΤΗΜΑ
            
               
                  
                     «ΠΑΡΑΡΤΗΜΑ XIII
                     
                        Έντυπο που αναφέρεται στο άρθρο 2ε
                     
                     Το έντυπο για την υποχρεωτική αυτόματη ανταλλαγή πληροφοριών για δηλωτέες διασυνοριακές ρυθμίσεις κατ' εφαρμογή του άρθρου 8αβ της οδηγίας 2011/16/ΕΕ περιέχει, εκτός από τα στοιχεία που απαριθμούνται στο άρθρο 8αβ παράγραφος 14 της εν λόγω οδηγίας, το ακόλουθο πεδίο:
                     
                                 α)
                              
                              
                                 Αριθμός αναφοράς της/των δηλωτέας/-ων διασυνοριακής/-ών ρύθμισης/-εων.
                              
                           
               »